Keskerakonna esimees, peaminister Jüri Ratas teatas pühapäeval, et tema Paide arvamusfestivalil toimunud debatil esitatud ettepanekud Eesti perede toetamiseks ning rahvatervise parandamiseks jõuavad ka Keskerakonna riigikogu valimisplatvormi.
"Meie eesmärk Riigikogu valimistel on tõsta esimese ja teise lapse toetus tänaselt 55 eurolt 100 euroni. Seeläbi väärtustame senisest enam iga Eestimaal sündivat last ning anname kõigile perekondadele vajalikku lisatuge. Samuti pean õigeks pakkuda noortele peredele võimalust kodu soetamiseks riigi poolt käendatava eluasemelaenuga ning seda ilma kohustusliku omafinantseeringuta," ütles Ratas Keskerakonna teatel.
Ratas lisas, et toetab igati ka 101 rahvakohtumise raames välja toodud mõtet, et riigil tuleks propageerida ning pakkuda inimestele võimalust käia iga-aastaselt tervisekontrollis. "See aitaks väga paljusid terviseprobleeme ennetada ning vajadusel aegsasti ravida. Täna on Eestis sündivate inimeste oodatav eluiga 78 eluaastat, kuid tervena elatud aastad samal ajal vaid 56. See on tõsine murekoht terve ühiskonna jaoks," lisas peaminister.
Ratas väitles arvamusfestivalil teiste parlamendierakondade esimeestega ERRi korraldatud debatil "Kuidas me kestame?"
Toimetaja: Indrek Kuus